FC Augsburg

Der **FC Augsburg** (offiziell **Fuessball-Club Augsburg 1907 e. V.**, churz **FCA**) isch e dütsche Sportverein.

Der Verein isch im Jahr 1969 us der Fusion vom BC Augsburg, wo am 8. Ouguscht 1907 under em Name FC Alemannia gründet worden isch, mit der Lizänzspiilerabteilig vom TSV Schwaben Augsburg entstande. Der Club gliideret sech i Houptverein Fuessball-Club Augsburg 1907 e. V., di usglagereti Profifuessballabteilig Fuessball-Club Augsburg 1907 GmbH & Co. KGaA sowi di usglagereti Skiabteilig Ski- u Bärgfründe vom FCA e. V. D Vereinsfarbe sy Rot, Grüen u Wyss. Uf em Vereinslogo isch e Zirbelnuss abbildet, die isch em Stadtwappe entno worde. Zu de bekanntischte Persönlechkeite vom Verein zelle d Trainer Max Merkel, Thomas Tuchel u Armin Veh u d Spiiler Ulrich Biesinger, Karl-Heinz Riedler, Bernd Schuster u Helmut Haller. Als gröschten Erfolg vo der Vereinsgschicht gilt der Ufstig i d Bundesliga im Jahr 2011 u der Yzug i d Europa League im Jahr 2015.

Di erschti Mannschaft vom FCA spiilt syt der Saison 2011/12 i der Bundesliga u beleit i dere Ewige Tabälle der Platz 27. Di zwöiti Mannschaft spiilt i der Regionalliga Bayern. Es exischtiert ou e Frouen- u e Junioreabteilig sowi ne Traditionsmannschaft. Di erschti Mannschaft treit ihri Heimspiil i der WWK-Arena us. Di wytere Spiilorte vom FCA sy ds Rosenoustadion u d Bezirkssportalag Poul Renz. Der FC Augsburg het 28.643 Mitgliider.

## Gschicht

### 1907-1909: Gründig u Afäng

Am Afang vom 20. Jahrhundert het z Augsburg mit em MTV Augsburg bereits e Verein mit ere grosse Fuessballabteilig exischtiert. TV steit für Turnverein. Turne het zum Volkssport ghört u Fuessball isch zu derzyt no sehr starch belächlet worde. Um überhoupt chönne Fuessball z spile, het me vilfach under em Deckmandel vo mene Turnverein Fuessball gspilt. Der MTV Augsburg isch 1889 vo ehemalige Mitgliider vom TV Augsburg gründet worden u het syni Spil im Augsburger Galgetal im hütige Stadtteil Chriegshaber ustereit.

D Spil vom Verein hei knapp 30 Persone so fescht begeischteret, dass si am 8. Ouguscht 1907, am Tag vom Augsburger Hohen Friedensfescht, mit em Fuessball-Club Alemannia der erschti Vorgängerverein vom hütige FCA gründet hei. Zum Vorsitzende vom Verein isch der Fritz Käferlein gwählt worde. Der Mitgliiderbytrag isch uf 30 Pfennig feschtgsetzt worde. D Spil sy zersch emal am Nordrand vom Grosse Exerzierplatz z Augsburg-Oberhuuse ustreit worde. D Spilerchleidig het us em ne wysse Hemli u ere schwerze Hose bestande. Ds erschte Spil het am 20. Ouguscht 1907 stattgfunde.Am 4. Februar 1908 isch i der Stadt der FC Augsburg gründet worde. Dä Verein het der Name vom hütige FCA treit. D Alemanne hei i däm Jahr Spil gäge verschideni Augsburger Vereine ustreit. Si sy allerdings jedesmal chancelos gsi. E 0-27 Pleite gäge TV Augsburg isch du als di höchschti Niderlag i di no jungi Vereinsgschicht ygange.

### 1909-1914: Vor em Erschte Wältchrieg

Afangs 1909 het d Militärbehörtde der Spilbetriib uf em Grosse Exerzierplatz verbotte. Uf das abe hei sech d Alemanne a Magischter vo Stadt Augsburg gwändet, mit der Bitt ihne es Spilgländ zue z wyse. Die Bitt isch aber erscht emal abglehnt worde u zwar am 4. Mai 1909. Da so e Spilstätt gfählt het, hei innerhalb vo de folgende Wuche zahlrychi Spiler der vereint verla. Me isch zu zwunge gsi am 11. Mai 1909 e userordentlechi Versammlig z yberüefe. Under der Leitig vom Martin Mahler, em Josef Kammer u em Xaver Kraus het me beschlosse, sech em TV Oberhuusen azschliesse u isch vo denn a under em Name Spielabteilig Turnverein Oberhuuse aträtte. D Sportplatzfrag isch dermit glöst gsi. D Spil sy uf der Wyse vom hütige Stadtteil Bärechäller ustreit worde. Am 25. Septämber 1909 het me beschlosse, in Zuekunft nümm i wysse, sondern i helblaue Trikos ufzloufe. Am 12. Oktober 1909 isch der neu Platz a der Gerschthoferstrass ygweiht worde, uf däm het d Spilabteilig vo jitz a ihri Spil ustreit. Im folgende Jahr het d Spilabteilig der Punktespilbetriib uf gno u het erschtmals i der zwöitklassigi B-Klass Donaugou gstartet.

I der Saison 1912/13 het d Spilapteilig mit der Meischterschaft i der B-Klass Donaugou ihre erscht Titel chönne fyre, sy aber i de Ufstigsspil am TG Münche gscheiteret.

Am 28. Juli 1914 isch d Spilabteilig em Dütsche Fuessball-Bund byträte.

### 1914-1918: Der Erschti Wältchrieg

Der Erschti Wältchrieg het vo 1914 bis 1918 duuret. Derby sy 22 Mitgliider vom TVO a der Front gstorbe.

Im Jahr 1915 het me z Augsburg e "Gouchriegsmeischterschaft" ustreit. Bi dere het der TVO gäge TV Gögginge u gäge d KSG MTV/SV Augsburg gwunne u gäge FC Augsburg verlohre. Im Jahr 1916 isch es Turiner mit em Name Ysige Fuessball ustreit worde. Bi däm het sech der TVO i der Augsburger Gruppe nid chönne düre setze. Im Jahr 1917 het me z Donaugou e "Gouchriegsmeischterschaft" ustreit. Bi däm Turnier het der TVO zersch d Früehligsrundi u später de ou d Herbschtrundi gwunne. Im Jahr 1918 het der TVO als Verträter vo Donaugou im Halbfinal vo der "Oberkreismeischterschaft" gäge FC Bayern Münche als Verträter vo Oberbayern verlore.

### 1918-1921: Nach em Erschte Wältchrieg

Im Jahr 1919 het der TV Oberhuuse mit em TV Augsburg II fusioniert. Im Rahme vo dere fusion het sech d Spiilmannschaft vom Turnverein Oberhuuse umbenennt. Si hei neu der Name Ballspiil-Club Augsburg treit. Vorlöifig het dä Name no der Zuesatz im Turnverein gründet 1871 gha. Denn isch erschtmals ou e Jugendabteilig gründet worde. Im Septämber het sech der BCA i der Augsburger Qualifikationsrundi für d Kreisliga Südbayern nid chönne düre setze u het i der Saison 1919/20 i der A-Klass Schwabe müesse starte.

### 1921-1939: Vor em Zwöite Wältchrieg

Am 30. Ouguscht 1921 het under der Leitig vom Ludwig Hillenbrand i der Gaststätt “Höchs Meer” e Usserordendlechi Mitgliiderversammlig stattgfunde. Bi dere het me beschlosse das me sech vom TSV 1871 Augsburg wott trenne. Der neu Name für e Verein het du BC Augsburg glutet. Ds Vereinslokal isch ab dere Zyt d Gaschtstett “Glych” gsi. I der Saison 1921/22 het em BCA mit em Hans Lang e wichtige Spiiler gfählt. Der Hans Lang isch zu Saisonbeginn zur SpVgg Fürth gwächslet. Us däm grund isch der Verein am Ändi vo dere Saison i di Südbayrischi Befähigungsliga abgstige.

Im Jahr 1924 het der BCA als eine vo de erschte Vereine z Schwabe e Schüelerabteilig gründet. Eis Jahr später het me du mit em SV Schwabe fusioniert wo sech im Jahr vorhär vom TV 1847 Augsburg abgspalte het, u mit em SSC Augsburg, dä wo sech 1908 als FC Augsburg het gründet gha u isch zu SSV Schwabe Augsburg worde.

Ab em 1. Mai 1927 isch der Hans Semmler als erschte houptamtleche Trainer vom BCA ygstellt worde. Sy Ufgabebereich het zu dere Zyt no d Resäve-, d Jugend- u d Schüelermannschafte umfasst. Der Semmler het der BCA i dere Spilzyt 1927/28 u 1928/29 jewyle zu men ne Meischtertitel i der Kreisliga Schwabe gfüehrt. Der Verein isch aber i beidne Jahr a der Ufstiigsrundi gschyteret.

D Saison 1931/32 het der BCA mit nur eire Niiderlag wider uf em erschte Tabälleplatz beändet. Ds 25-jährige Vereinsjubiläum im Summer het me ufgrund vo der höche Arbeitslosigkeit under de Mitgliider nid gfyret. Ou i der folgende Saison isch der BCA Meischter vo der Kreisliga Schwabe worde u hätti sech zum erschte mal syt 1922 für di höcheri Spiilklass qualifiziert. Da me aber im Summer 1933 ds Ligasystem wäg der Machtergriffig vo de Nationalsozialischte Umstrukturiet het, isch em Verein der Ufstiig wider verwehrt blibe. I der Saison 1933/34 der erschte nach der Yfüehrig vo der Gouliga, als höchsti Spiilklass, het der BCA i der zwöitklassige Bezirksklass Schwabe müesse starte. Am Ändi vo der Saison het der Verein d Meischterschaft chönne fyre u sliesslech i d Gouliga Bayern chönne ufstyge. Nachdäm der BCA i der folgende Saison dür ne starchi Rückrundi doch no der Klassenerhalt gschaft het, het sech der Verein im Summer 1935 em SV Chriegshaber em ne alte Rivale agschlosse, was d Stellig vom BCA z Augsburg nachhaltig gstercht het.

Im Jahr 1938 het sech der TSV Stadtbach äbefalls am BCA agschlosse.

### 1939-1945: Der Zwöiti Wältchrieg

Nach däm der Zwöiti Wältchrieg agfange het, het sech der BC Augsburg u der SSV Schwabe Augsburg z erscht zu nere Chriegssportgmeinschaft zämegschlosse. Die isch allerdings am 18. Novämber 1939 zwangsufglöst worde, sodass der Ärnst Lehrer, der Star vom bishärige Stadtrivale, nume zu wenig Ysätz im Triko vom BCA isch cho. Trotzdäm het der BC Augsburg am 10. Dezämber 1939 dür ne 2:1-Siig gäge Jahn Rägesburg z erschtemal i der Vereinsgschicht d Tabällefüehrig i der Gouliga Bayern chönne übernäh. Am Ändi vo der Saison isch der Verein Vizemeischter worde hinder em 1. FC Nürnbärg. I der folgende Saison het der BCA ou gäge später Meischter TSV 1860 Münche mit em ne 5:4 besygt u het am Ändi vo der Saison der dritti Tabälleplatz beleit.Im Jahr 1941 isch dür d Fusion vom TV 1847 Augsburg mit em SSV Schwabe Augsburg zum TSV Schwaben Augsburg het’s z Augsburg e neue Verein gä. Dä het sech i de folgende Jahr zum bedütenschte Lokalrivale vom BCA entwicklet. Im Louf vo der Saison 1941/42 sy zahlrychi BCA-Spiiler im Chrieg gfalle. I der folgende Saison het me d Gouliga Bayern chriegsbedingt in e Nord- u ne Südstafflen ufteilt, was em BCA zur Vizemeischterschaft i der Gouliga Südbayern hinder de Münchner Löwe verholfe het.

I der Saison 1943/44 het der BCA u d Poscht-SG Augsburg d Chriegsspiilgmeinschaft BC/Poscht Augsburg bildet, da’s beidne Vereine ufgrund vom Chrieg a Spiiler gmanglet het. D KSG het da derby der Platz vo der BCA i der Gouliga Südbayern übernoh. Am Ändi vo der Saison isch der KSG, dür e Torschützechönig Stürmer Willy Dzirastek, Vizemeischter hinder em FC Bayern Münche worde, wo si i der Rückrundi mit 5:2 besiigt hei. Zur folgende Saison isch d Gouliga Bayern chriegsbedingt wider ufteilt worde. D KSG isch i der Gouklass Schwabe, eini vo insgesamt sächs Stafflene, aträte u het gäge Lokalrivale Schwaben Augsburg um d Meischterschaft kämpft. Die Saison isch ufgrund vo de Umständ i der Ändphase vom Zwöite Wältchrieg abbroche worde.

### 1945-1969: Nach em Zwöite Wältchrieg

Nach em Ändi vom Zwöite Wäldchrieg isch d Chriegsspiilgmeinschaft mit der Poscht-SG Augsburg wider ufglöst worde. I der Saison 1945/46 der erschte nach der Yfüehrig vo den Oberlige als neui höchsti Spiilklass, het der BCA i der Oberliga Süd gstartet u het d Saison uf em achte Tabälleplatz beändet. Am 29. Septämber 1946 isch ds neu bouene BCA-Stadion z Oberhuuse eröffnet worde. Da derby het’s sech’s um nes Fuessballstadion mit ere Holztribüni, me het ihm Chegelbahn gseit, u es het e Kapazität vo 20.000 Plätz. Ds derzueghörige Vereinslokal het d bezeichnig Gifthütte übercho.Ds erschte Spil im neue Stadion het der BCA gäge VfB Stuttgart mit 2:4 verlore. Am Ändi vo der Saison 1946/47 het der Verein der Tabälleplatz 17 beleit u isch i di zwöitklassigi Bayernliga Süd abgstige.

I der folgende Saison isch der BCA i der Bayernliga Süd Meischter worde u het der diräckti Verglich mit em Meischter vo der Bayernliga Süd, em 1. FC 01 Bambärg, di bayrischi Meischterschaft errunge. So isch em Verein der sofortig Widerufstig i d Oberliga Süd glunge.D Saison 1950/51 het der BCA uf em Tabälleplatz 16 beändet u isch i di II. Divison Süd abgstige. Im Jahr 1951 het der Verien allerdings der bayerischi Pokal gwunne. I däm Jahr hei z erschten u z einzige Mal ou Nid-Amateurvereine dörfe teilnäh. Am 16. Septämber 1951 isch du ds neu bouene Rosenoustadion im Augsburger Antonsviertel eröffnet worde. Bi däm Stadion het’s sech’s um nes klassisches Fuessballstadion mit Loufbahn ghandlet. Es het e Kapazität vo 31.000 Plätz gha. Am Ändi vo der Saison het der BCA der zwöiti Tabälleplatz beleit u het dür das nomal der sofortig Widerufstig i d Oberliga Süd gschaft.

I der Saison 1958/59 het der BCA trotz de starche leischtige vom Helmuet Haller, wo im Septämber vo däm Jahr sys Debü i der Nationalmannschaft het ghä, nur der 15. Tabälleplatz erreicht u isch so wider i di II. Division Süd abgstige.

Zwöi Jahr später isch der BCA i der II. Division Süd Meischter worden u isch wider i d Oberliga Süd ufgstige.

I der Saison 1962/63 het im BCA der Helmuet Haller gfählt, dä isch im Summer als erschte dütsche Fuessballer nach Italie zum FC Bologna gwächslet. Darum het der BCA d Saison uf em 16. Tabälleplatz beändet u isch i d Regionalliga Süd abgstige wo di II. Division als zwöithöchsti Spilklass ablöst het. I der folgende Saison het der Verein der Tabälleplatz 19 beleit u isch i di drittklassigi Bayernliga düregreicht worde.

I der Saison 1964/65 isch der BCA Vizemeischter i der Bayernliga worde. Im Jahr druuf het der Verein d Meischterschaft chönne fyre u isch wider i d Regionalliga Süd ufgstige.

D Saison 1966/67 het der Verein uf em Tabälleplatz 16 beändet u isch wider i d Bayernliga abgstige.

Zwöi Jahr Später isch der BCA wider Vizemeischter i der Bayernliga u het so ganz knapp der Ufstig i di zwöitklassigi Regionalliga Süd verpasst.

### 1969-1979: Us der dritte i di zwöiti Liga

Am 15. Juli 1969 het der BCA mit der Lizänzspiler-Abteilig vom Lokalrivale Schwabe Augsburg fusioniert da’s syt der Yfüehrig vo der Bundesliga als eigleisigi höchschti Spilklass 1963 ‘s unmüglech gschune het, für d Stadt Augsburg zwee Vereine z füehre u i der höchere Fluessballklass z etabliere. Der neui Club het der Name Fuessball-Club Augsburg 1907 übercho. Di wyter bestehendi Amateurfuessball-Abteilig vo de Schwabe het sech verpflichtet e Ufstig i Profifuessball für d Zuekunft uszschliesse.

I der Saison 1972/73 het der FCA d Meischterschaft i der Bayernliga chönne fyre u isch i d Regionalliga Süd ufgstige. I der folgende Saison isch du Helmuet Haller wo sech mittlerwile zum Wältstar gmuschteret het zrügg a Lech cho. Das het z Augsburg e Fuesballbegeischterig usglöst wi’s no keini het gä u isch zum Gsicht vom neue FCA worde. Völlig überraschend het der Regionalliga-Neuling FCA am Ändi vo der Saison der Meischtertitel gholt u isch ersch a der Ufstigsrundi zur Bundesliga gscheiteret. Im folgende Jahr isch der Verein drum i der Südstaffle vo der 2. Bundesliga gstartet. D Regionalliga isch nämlech dür di 2. Bundesliga als zwöithöchschti Spilklass abglöst worde.

D Saison 1978/79 het der FCA uf em Tabälleplatz 18 beändet u isch i di drittklassigi Bayernliga abgstige.

### 1979-2000: Us der zwöite i di vierti Liga
Uf der diräckt Widerufstiig i der Saison 1979/80 isch du der erneuti Abstig 1980/81 gfolgt. I der folgende Saison isch der FCA wider Meischter vo der Bayernliga worde u het sech i der Ufstigsrundi düre gsetzt. So isch me i di, inzwüsche eigleisigi 2. Bundesliga ufgstige. Doch ou i der Saison 1982/83 het me d Klass nid chönne halte u isch i di drittklassigi Bayernliga abgstige.

I der Saison 1984/85 isch der FCA Vizemeischter vo der Bayernliga worden u het sech dür das für di dütschi Amateurmeischterschaft qualifiziert.

Zwöi Jahr später het der Verein i der 1. Rundi vom DFB-Pokal müesse gäge ewig Rival 1860 München aträte. Si hei ne dür ne 5:1 Erfolg i d Schranke wyse. I der 2. Rundi het der FCA der Hamburger SV im Rosenoustadion empfange. Me het zwar nach em ne kämpferische Uftritt mit 1:2 verlohre, aber das Spil isch trotzdäm i d Fuessball-Gschichtsbüecher y gange. Da der HSV Goli Uli Stei di roti Charte het gseh, nachdäm är de Augsburger Fans, wo ihn vorhär provoziert hei, der Stingkfinger zeigt het.

I der Saison 1990/91 hei d A-Juniore mit em Trainer Heiner Schuhme der Gwinn vom DFB-Juniore-Vereinspokal chönne fyre. Dä Titel hei si i der folgende Saison chönne verteidige. I der Saison 1992/93 hei d A-Juniore der Final um di dütschi Meischterschaft vo de A-Juniore vor 12.000 Zueschouer mit em ne 3:1 Sig gäge 1. FC Kaiserslautern im Roseinoustadion chönne fyre. I der folgende Saison het di erschti Mannschaft d Meischterschaft i der Bayernliga gholt, het aber i der Ufstigsrundi der Ufstig i di 2. Bundesliga verpasst. D A-Juniore het erneut der DFB-Juniore-Vereinspokal gwunnen u hei dä du i der Saison 1994/95 ou wider chönne verteidige.

I der Saison 1999/2000 isch der FCA uf em achte Platz vo der Regionalliga Süd glandet. D Regionalliga Süd het 1994 d Bayernliga als di dritthöchschti Spilklass abglöst. Dür e achti Platz hätti sech der FCA für di vo jitz a zwöigleisigi Regionalliga, Gruppe Süd, qualifiziert. Der DFB het em Verein nach em Rückzug vo sym Houtsponsor d Lizänz für di neui Saison verweigeret. Der Grund isch gsi das der Verein wägem Rückzug vom Houptsponsor di finanzielle Kriterie für d Lizänz nid erfüllt het. So isch der FCA i di viertklassigi Bayernliga abgstige.

### 2000-2011: Us der Bayernliga i d Bundesliga

Im Jahr 2000 het dür e Ystig von ere Inveschtoregruppe rundum e ehemalig Textilundernähmer Walther Seinsch, dür das das är ds Presidänteamt vom FCA überno het, di wirtschaftlechi Sanierig vom FCA agfange. I der Saison 2001/02 isch der Verein i der Bayernliga Meischter worde u het der Widerufstig i di drittklassigi Regionalliga Süd gschaft.

I der Saison 2004/05 isch der FCA churz vor em Ufstig i di 2. Bundesliga gsi. Zur Rückkehr i Profifuessball nach 22 Jahr Abstinänz het em Verein no ei Sig am letschte Spiltag gäge Jahn Rägesburg gfählt, doch d Gescht hei i de Schlussminute e 1:0 Füehrig vom FCA i ne 1:2 Niderlag dräjt. Das Spil gilt als di bitterschti Niderlag i der jüngschte Vereinsgschicht. I der folgende Saison het der FCA schliesslech d Meischterschaft i der Regionalliga Süd chönne fyre u isch nach 23 Jahr us em Amateurfuessball wider i di 2. Bundesliga ufgstige. Der Profifuessball-Spilbetriib isch uf das abe i ne GmbH & Co. KGaA usglageret worde. Under em neue Manager Andreas Rettig isch der Club i de folgende Jahr dütlech professionalisiert worde.Am 26. Juli 2009 isch di neui boueni Augsburg Arena, dennzumal under em Name *impuls arena*, zwüsche de Stadtteile Gögginge u Universitätsviertel eröffnet worde. Bi däm Stadion het sech’s um ne moderni Fuessballarena ghandlet, si het e Kapazität vo 30.660 Plätz gha. Ds Eröffnigsspil het der FCA gägen e Schwaben-Uswahl mit 2:0 gwunne. I der erschte Saison im neue Stadion isch der Verein under em Trainer Jos Luhukay dür ne 2:0 Sig im Viertelfinal gäge der Bundesligischt 1. FC Köln z erschtmal i syre Vereinsgschicht i Halbfinal vom DFB-Pokal yzoge. Der Halbfinal het der FCA gäge Werder Breme mit 0:2 verlore. Am Ändi vo der Saison het der Verein der dritti Platz vo der 2. Bundesliga erreicht. Ds Relegationsspil um e Ufstig gäge der 1. FC Nürnbärg hei du du aber verlore.

I der folgende Saison het der FCA am 33. Spiltag gäge der FSV Frankfurt erneut d Chance uf e Ufstig gha. D Gescht sy früech i Füehrig gange. Dür e Michael Thurk het me no vor der Halbsytpouse der Usglychsträffer gschosse. Für d Entscheidig het der Stephan Hain i der 85. Spilminute gsorget. Är het mit sym 2:1 Träffer em Verein zum erschtmalige Ufstig i d Bundesliga verhulfe. Der Ufstig isch als der bis lang gröschti Erfolg i d Vereinsgschicht ygange.

### 2011-2020 D Etablierig i der Bundesliga

I der Saison 2011/12 het der FC Augsburg zum erstemal i der Bundesliga gspilt. Ds erschte Bundesliga-Spil i der Vereinsgschicht het der FCA am 6. Ouguscht 2011 gäge SC Freiburg absolviert. Ds Spil het 2:2 gändet. Der Sascha Mölders het denn sys erschte Bundesliga-Gol für e FCA gschosse. Uf der erschti Sig im Oberhuus het der Verein de aber bis zum nüünte Spiltag müesse warte. Der Jan-Ingwer Callsen-Bracker het i däm Spil gäge 1. FSV Mainz 05 i der 88. Spilminute per Penalti der 1:0 Sigträffer erziilt. Im DFB-Pokal isch der FCA im Achtelfinal gege d TSG 1899 Hoffeheim mit em ne 1:2 usgschide. Nach der Bundesliga Hiirundi het der Verein der Tabälleplatz 17 beleit, so het em Verein der Abstiig drot.

Wäret der Winterpouse het der Manager Andreas Rettig agchündiget, dass är der FCA im Summer wird verla. I der Rückrundi isch d Mannschaft under anderem dür e Mittelfäldspiler Koo Ja-cheol verstercht worde. Dä het zäme mit em Daniel Baier u em Hajime Hosogai wo der FCA vo Leverkuse usglehnt het gah, zum Erfolg vom Verein bytreit. Dür nes 0:0 Unentschide am 33. Spiiltag gäge Borussia Mönchegladbach het sech der Verein schliesslech der Klassenerhalt gsicheret. Nach em Abschluss vo der Saison het der Trainer Jos Luhukay ganz überraschend sy Rücktritt erchlärt. Lut de Mediebrichte syg der Grund gsi das der Nachfolger vom Rettig, der Manfred Paula, d Vertragsverlengerige mit em Co-Trainer vom Luhukay verzögeret het u ohni Absprach mit em Trainer am Transfermarkt isch tätig worde.

I der Saison 2012/13 het der Markus Weinzierl der Trainerposchte über no. Bereits im Herbscht isch der Manager Manfred Paula dur e Jürgen Rollmee ersetzt worde. Der Paula het i Nachwuchsbereich gwächslet. Im Achtelfinal vom DFB-Pokal isch der FCA uf e FC Bayern Münche troffe u nach ere 0:2 Niderlag usgschide. D Bundesliga Hiirundi het der Verein mit nur nüün Punkt erneut uf em 17. Tabälleplatz beändet. Wäg däm het der Jürgen Rollme müesse gah u isch dür e Stefan Reuter ersetzt worde. Uf das abe het der Weinzierl, wo i sym Amt het dörfe blybe, di bishärigi Spilwys um gstellt u het für d Rückrundi uf e Offensivfuessball gsetzt. Der Reuter het i der Winterpouse der André Hahn verpflichtet u der Ji Dong-won vom AFC Sunderland usglehnt. Die beide sy di neue Lieschtigsträger im Offensivfuessball worde. Ou der Goli Alexander Manninger u der Spilmacher Daniel Baier hei e starchi Rückrundi gspilt. Grad bi de Letschte beide hätti me das nid für müglech ghalte. So het der FCA am letschte Spiiltag mit em ne e 3:1 Sig gäge d SpVgg Greuther Fürth wider ganz überraschen der diräckti Klassenerhalt chönne fyre. I däm Jahr het z erschte mal nur zwöi diräckti Abstiigsplätz u ei Relegationsplatz gä. Der Relegationsplatz isch der 16. Tabälleplatz u ds Relegationsspil wird em ne Hii- u em ne Rückspiil gäge d Mannschaft wo i der 2. Bundesliga der 3. Tabälleplatz erreicht het ustreit. Di nüün Punkt us der Hiirundi het e Minusrekort für nes Tam wo nid abegstigen isch bedütet. D Usbüti i der Rückrundi het de aber am Europacapaschpirant entsproche.

I der folgende Saison sy d Augsburger im Mittelfäld mit em Halil Altıntop u em Kevin Vogt verstercht worde. Zäme mit em Daniel Baier, André Hahn u em Tobias Werner sy si d Stütze vom neue Augsburger Erfolg gsi u hei di spiilerischi Entwicklig vo der Vorsaison wyter gfüehrt. Ou d Viererchetti vom FCA mit em Käpten Poul Verhaegh, em Jan-Ingwer Callsen-Bracker, em Ragnar Klavan u em Matthias Ostrzolek isch fasch ohni Rotation us cho. Im Achtelfinal vom DFB-Pokal isch me wider uf e FC Bayern Münche troffe u wider mit em ne 0:2 usgschide. Di guet harmonierendi Mannschaft vom FCA het i der Winterpouse u ou nach Abschluss vo der Saison der achti Tabälleplatz beleit u het nach zwöi Jahr Abstigskampf bis zum letschte Spiltag d Chance uf e Yzug i d UEFA Europa League gha. I der Rückrundi het der FCA soger als erschti Mannschaft i der Saison Bayern Münche mit em ne 1:0 gschlage. Der Poul Verhaegh, der Hong Jeong-ho u der Ji Dong-won sy mit der Nominierig zur Wältmeischterschaft 2014 für die erfolgrychi Saison belohnt worde.

Im Juli 2014 isch ds neu bouene Nachwuchsleischtigszäntrum ygweiht worde, das het rund 2,5 Mio. Euro gchostet. Der Brandschutz het ds Unternähme Chlous Hofmee für ei Million Euro gspändet. I der Saison 2014/15 het der FC Augsburg grad drei Stammspiler müesse ersetze. Die hei wäg ihrer guete Leischtige Begehrlechkeite bi andere Vereine gweckt. Der Top Torschütze André Hahn het zu Borussia Mönchegladbach gwächslet, der Matthias Ostrzolek zum Hamburger SV u der Kevin Vogt isch zum 1. FC Köln gange. D Medie hei em Verein desedwäge e schwecheri Rolle für die Saison zuegschribe. Zur glyche Zyt het der FCA aber der Lingsverteidiger Abdul Rahman Baba sowi der Mittelfäldspiler Markus Feulner u der Dominik Kohr usglehnt vo Bayer Leverkuse chönne verpflichte. Die drei Spiler hei i der neue Saison di tragendi Rolle sölle übernäh.

Näbe de Neuzuegäng u de bewährte Leischtigsträger hei ou der Goli Marwin Hitz u der neu Torjeger Raúl Bobadilla überzüügt, sodass der FCA zwar i der 1. Rundi vom DFB-Pokal gäge Viertligischt 1. FC Magdeburg nach em ne 0:1 usgschide sy, aber i der Bundesliga zwüschezytlech bis uf de dritti Rang ufekläteret sy u schliesslech uf em sächste Tabälleplatz überwinteret het. Im Dezämber 2014 het der Presidänt Walther Seinsch sys Amt im Verein nidergleit, nach däm är bereits im Ouguscht syni Inveschtitionsateile a FCA verchouft het gha. Sy Nachfolger isch der Klaus Hofmee worde. I der Winderpouse het me der Mittelfäldspiler Pierre Emile Højbjerg vom FC Bayern Münche usglehnt. I der Rückrundi vo dere Saison het der überraschend 1:0-Siig gäge Dütsch Meischter Bayern Münche der Wäg Richtig Europapokal gäbnet. Nach em ne 3:1 am letschte Spiltag gäge Borussia Mönchegladbach het der FCA d Saison uf em füfte Tabälleplatz beändet u het sech dür das zum erschtemal i der Vereinsgschicht für d Europa League qualifiziert. Bereits ei Wuche vorhär isch d Qualifikation feschtgstande, doch d Augsburger hei sech no vor e FC Schalke 04 gschobe u hei sech so der einzig sicher Platz für d Gruppephase gsicheret.

Zur Saison 2015/16 het der Abdul Rahman Baba für ne Rekordablösesumme zum FC Chelsea gwächslet u der usglehnt Pierre Emile Højbjerg isch nach ere ou persönlech erfolgryche Habserii zu Bayern zrügg gange. Der FCA het du der Linksverteidiger Philipp Max u der Konstantinos Stafylidis sowi di offensive Mittelfäldspiler Piotr Trochowski u der Koo Ja-cheol versplichtet. Der Usglehnti Mittelfältspiler Dominik Kohr het me äbefalls gchouft. Am 17. Septämber het der FCA gäge Athletic Bilbao sys erschte Europapokalspil vo der Vereinsgschicht ustreit. Trotz em früeche Füehrigsträffer dür e Halil Altıntop het der FCA am Ändi mit 3:1 verlore. D Mannschaft u d Fans hei aber international Anerchennig für ihre Uftritt übercho. Ou ds erschte Heimspil im Europapokal het der FCA mit 1:3 gäge Partizan Belgrad verlore. Der erschti Sig i der Europa League het d Mannschaft am 3. Spiltag gäge AZ Alkmaar gholt. Der langverletzt Piotr Trochowski het per Freistoss der 1:0 Sigträffer gschosse. Es het du e wytere 4:2-Sig gäge Alkmaar gä u de e späti 2:3-Niderlag gäge Bilbao, so dass der FCA am letschte Spiltag vo der Vorrundi z Belgrad mit mindischtens 3:1 het müesse gwinne um im diräkte Verglych vom Goolverhältnis no wyter z cho. Nach ere früeche Füehrig für Belgrad het der FCA ds Spil dür d Gool vom Hong Jeong-ho, Paul Verhaegh u Raúl Bobadila no chönne dräje u het so churz vor em Ändi vom Spil für ds “Wunder vo Belgrad” gsorget. Im druuf folgende Sächzähtelfinal isch d Mannschaft gäge später Finalischt FC Liverpool knapp mit 0:0 u 0:1 usgschide. Im DFB-Pokal isch d Mannschaft gäge Borussia Dortmund mit ere 0:2 Niderlag usgschide. I der Bundesliga het der Verein nach em ne schwache Start i d Saison d wändi doch no gschafft u het d Saison uf em 12. Platz beändet. Nach vier erfolgryche Jahr het der Markus Weinzierl im Mai 2016 sy Abschid zum FC Schalke 04 mitteilt. Är het syni Zyt bim FC Augsburg mit: “Mir hei alles erreicht, was mir zäme hei chönne erreiche, jitz muess eine mit ere neue Idee u neue Visione übernäh”, kommentiert.

Sy Nachfolger isch der Dirk Schuschter worde. Im vergangene Jahr het är mit em SV Darmstadt 98 der Durchmarsch us der 3. Liga i d Bundesliga u dert der vo usse nid für müglech ghaltene Klasseerhalt gschafft. Am 14. Dezämber 2016 het me der Dirk Schuschter überraschend freigstellt. Sy Nachfolger isch der Manuel Boum worde. Der FCA het d Saison schliesslech uf em 13. Platz beändet. I der folgende Saison het sech der FCA um ei Platz verbesseret u isch Zwölfte worde.

Am 8. Spiltag vo der Saison 2018/19 isch d Mannschaft ufgrund vom 111. Geburtstag im Heimspil gäge RB Leipzig i extra agfertigete Retro-Trikos ufgloufe. D Trikos hei a ds Gründigsjahr vom FC Alemannia sölle erinnere. Sälbst der Trainer Manuel Boum isch im zytgnössische Trenchcoat a der Linie gstande. Afang April isch der Manuel Boum nach schwache Leischtigen u sibe Punkt vor em Relegationsplatz 16 u nach Usenadersetzige mit em Managemant entla worde. Under em Nachfolger Martin Schmidt het’s zwee Sige gäh, under dene het’s isch ou e 6:0-Heimsig gäge der VfB Stuttgart gsi. Das isch der bislang höchschti Augsburger Bundesligasig gsi. D Saison het der FC Augsburg uf em 14. Platz beändet. Zu däm het’s e 1:8-Niderlag gäge VfL Wolfsburg gäh. Das isch di bis dato höchschti Bundesliganiderlag vo der Vereinsgschicht gsi. 

Wäret der Saison 2019/20 het der FC Augsburg nach der 0:2 Niderlag gäge FC Bayern Münche am 25. Spiltag der Trainer Martin Schmidt entla. Der FC Augsburg isch zu däm Zytpunkt uf em Tapälleplatz 14 gsi u het wäret de letsche 5 Spil nur ei Punkt gholt. Der Heiko Herrlich isch du neue Cheftrainer worde. Der Zuefall het's welle das der 25. Spiltag der letschti Spiltag isch gsi wo no mit Zueschouer und no zum vorgsehene Termin het chönne düre gfüehrt wärde. Nach däm Spiltag isch d Bundesliga wäg der Coronakrise unterbroche worden u isch ersch am 16. Mai 2020 wider wyter gfüehrt worde. Ou ds erschte Spiel nach em underbruch het der FC Augsburg mit 1:2 verlore. Wäg em Schutzkonzept vo der DFL het d Bundesliga vom 26. Spiltag a ohni Zueschouer stattgfunde. Zudäm het der Heiko Herrlich bi däm erste Spil nid am uf der Trainer Bank dörfe Platz nä, wil da är wäge Zahpaschta u Handgreme d Karantäne im Mannschaftshotel verlah het.

### Syt 2020: Gägewart
Zur Saison 2020/21 isch der Kader merklech verchlyneret worde. Drizäh Spiler hei im Summer der Verein verlah, da derunder ou der langjärig Kapitän u Rekortspiler vom FCA der Daniel Baier. Im Gägezug hei d Augsburger sächs neui Spiler verpflichtet. Zum Byspil het der Verein der Rafał Gikiewicz als neue Goali under Vertrag gno, um di langersehnti Stabilität uf der Goaliposition z erreiche. Zum Start i di zähti „Jubiläumssaison“ sy em FCA dür nes 3:1 bim 1. FC Union Berlin u e mene 2:0 gäge Borussia Dortmund zum erschtemal zwöi Uftaktsige glunge syt der Bundesligazugehörigkeit.
## Struktur

### Fuessball-Club Augsburg 1907 e. V.
Der Fuessball-Club Augsburg 1907 e. V. isch 1969 use der Fusion vom BC Augsburg u der Lizänzspilerabteilig vom TSV Schwabe Augsburg entstande. Im Verein sy d Froue- d Junioren- u d Meitschi-Mannschafte vom FC Augsburg organisiert. Der Verein het rund 28.000 Mitgliider (Stand: 30. Mäie 2025)

Das Präsidium besteit us:

* Markus Krapf
* Raphael Brandmiller
* Jürgen Urban

Der Ufsichtsrat besteit us:

* Thomas Müller
* Gerhard Wiedemann
* Sebastian Priller
* Walter Sianos
* Manfred Ringer

### Fuessball-Club Augsburg 1907 GmbH & Co. KGaA
D Fuessball-Club Augsburg 1907 GmbH & Co. KGaA isch 2005 dür d Usgliderig vo der erschte Mannschaft us em Fuessball-Club Augsburg 1907 e. V. entstande. I der Gsellschaft isch d Herre-Mannschaft vom FC Augsburg organisiert. D Kommenditaktionäre sy zu 99 Prozönt d *Hofmee Investore GmbH* (je 31,9 %: Chlous Hofmee u Michael Reuss, 17 %: Detlef Dinsel, 12,8 %: Marcus Höfl, 6,4 %: Thilo Sautter) u zu eim Prozänt der Fuessball-Club Augsburg 1907 e. V. Die zur Gschäftsfüehrig berächtigte u persönlech haftende Komplementärin isch di vereinseigeni *FCA Beteiligungs GmbH*.

D Gschäftsfüehrig besteit us:

* Michael Ströll
* Stefan Reuter (Berater)

Der Ufsichtsrat besteit us:

* Thilo Sautter
* Stefan Frederking
* Halil Altıntop
* Markus Krapf
* Johannes Ruppert
* Scott Krase

### Ski- u Bärgfründe vom FCA e. V.
D Ski- u Bärgfründe vom FCA e. V. isch im 1990 dür d Usgliderig vo der Skiabteilig us em Fuessball-Club Augsburg 1907 e. V. entstande. Der Verein nimmt nid a sportleche Wettkämpf teil u dient usschliesslech der Gsellschaftspfleg u em besitz vo der Leo-Schindler-Hütte im Oberjoch. Der Verein het rund 120 Mitgliider.

## Identität

### Ds Logo
Ds Logo vom FCA i syre hütige Form isch im Jahr 2002 ygfüehrt worde u isch e Abwandlig vom traditionelle Logo, wo bereits zwüsche 1969 u 1996 verwändet isch verwändet worde. Ds Logo het d Form vo mene spanische Schild. Im obere Fälb befindet sech i roter Farb d Abchürzig vom Vereinsname “FCA”. Di beide Buechstabe F u C wärde von ere Trikolore i der Vereinsfarbe Rot, Grüen u Wyss understriche. Ds undere Fäld isch i Alehnig a ds Augsburger Stadtwappe gspalte i Rot u Wyss, druuf abbildet isch e grüeni Zirbelnuss uf em ne guldige Kapitell, drunder befindet sech ds Gründigsjahr vom Verein “1907”.

Zwüsche 1996 u 2002 isch es neu entworfnigs, runds Wappe verwändet worde. Das isch aber bi de Fans weniger beliebt gsi. Über d Zyt vo der Fusion 1969 u der Entstehig vom moderne FC Augsburg isch ds Wappe weniger bekannt gsi. Der BC Augsburg het aber syt 1921 mit mehrere Underberächnige verschideni Wappevariante verwändet. Di letschti Variante isch e blaue, rauteförmige Schild mit wysser Schrift u Zirbelnuss gsi, die isch vo Mitti de 1950er Jahr bis 1969 verwändet worde.


Datei:FC Augsburg - Logohistorie (1).png|Wappe vom FC Alemannia 1907
Datei:FC Augsburg - Logohistorie (2).png|Wappe vom TV Oberhuuse
Datei:FC Augsburg - Logohistorie (3).png|elters Wappe vom BC Augsburg
Datei:Wappen FC Augsburg bis 1950.png|elters Wappe vom BC Augsburg
Datei:Wappen FC Augsburg bis 1969.png|Wappe vom BC Augsburg zwüsche Mitti de 1950er Jahr u de 1969
Datei:FC Augsburg - Logohistorie (5).png|Wappe vom FC Augsburg zwüsche 1969 u 1996
Datei:Wappen FC Augsburg bis 1997.png|Wappe vom FC Augsburg 1996/97
Datei:Wappen FC Augsburg bis 2002.png|Wappe vom FC Augsburg vo 1997 bis 2002


### D Trikos

Nach der Fusion mit em BC Augsburg u de andere grossen Augsburger Vereine, em TSV Schwabe Augsburg, im Jahr 1969 sy d Farbe vo der Stadt Augsburg also Rot, Grüen u Wyss, als neui Vereinsfarbe feschtgleit worde. D Farbe Rot u Wyss göh uf ds Banner vom Bischof z Augsburg so wi ds Fäldzeiche vom Herzogtum z Schwabe zrügg. D Farb Grüen isch d Farb vo der Zirbelnuss, das isch ds ursprüngliche Fäldzeiche vom Römische Lager *Augusta Vindelicorum* gsi. Us däm isch später ds hütige Augsburg entstande.

D Vereinsfarbe spiegle sech i de Trikos wider. Als klassisches Triko gilt es Wysses Hemmli mit em ne rot-grüene Streife. Das Desing wird under anderem zur erschte Bundesliga-Saison u zur erschte Europapokal-Saison ufgriffe.

### D Hymne
D Hymne vom FCA isch nach em Ufstig i di 2. Bundesliga 2006 ygsunge worde u treit der Titel *Rot, Grüen, Wyss.* Bi der Ufnahm het underanderem der Helmuet Haller mit gmacht. Är gilt bis hüt als der gröschti Spiler vom Verein. I de erschte beide Strophene vo der Hymne geit’s um der längi Wäg bis um “Fuessballwunder” em Widerufstig i Profifuessball. I der letschte Strophe besingt zuesätzlech e Chinderchor d Augsburger Gaschtfründschaft. D Strophe ändet mit de Wort: “Doch we der Ball im Spil isch, wird d Fahne ghisst, wil mir sy Augsburger …” uf das abe Antworte d Fähns i richtig Gäschtefähns: “U dir nid!”

Als Goalhymne wird e Instrumäntalversion vom Leid E Insle mit zwöi Bärge bruucht.

### D Stadionzytig
D Stadionzytig vom FCA heisst *Stadionkurier* u wird vo de Fans vom Verein mitgstaltet. Är choschtet regulär ei Euro. Für d Mitgliider isch är Gratis.

### D Augsburger Puppechischte
Der FCA kooperiert syt em 2009 mit em bundeswyt bekannte Marionettetheater Augsburger Puppechischte. Im Rahme vo dere Kooperation tippt der Augsburger Chasperli vor jedem Heimspil ds Ergäbnis. Zudäm überreicht der Käpten vom FCA em gägnerische Käpten astell vo mene Wimpel e jährlech wächslendi Marionette. I der Saison 2015/16 isch der Kater Mikesch ds Gschänk a d Gescht gsi. I de vorhärige Jahr isch es underandem d Urmelmarionette, der Jim Knopf u der Lukas, der Lokfüehre gsi, wo me übergäh het. Nach jedem Goal vom FCA wird d Melodie “E Insle mit zwöi Bärge” us der Vrfilmig vo Jim Knopf u Lukas der Lokfüherer ygspillt.

### Josef Wagner
Bis zum Umzug i di neui Arena im Summer 2009 het der Josef Wagner wo am 21. April 2014 gstorben isch, über drü Jahrzähnt lang di manuelli Azeigetafele im Rosenoustadion bedient. Zu syre Ehr wird nach jedem Goal vom FCA i der neue Arena e Videoclip zeigt, woner d Tafele mit em neue Spilstand ufhänkt.

## Persönlechkeite

### Trainer
(Stand: 1. Dezämber 2025)

### D Spiiler mit der Nationalität u/oder Internationale Meriten
Di nachfolgendi alphabetisch sortierti Uflistig beinhaltet ehemaligi oder aktuelli Spiiler vom FC Augsburg mit nationale u/oder internationale Title. Si erhebt aber kei Aspruch uf Vollständigkeit.

## Erfolge
(Syt der Yfüehrig vo de Gouligene 1933)

### Meischterschfte

* Meischter vo der 2. Liga: 1947/48, 1960/61, 1973/74
* Meischter vo der 3. Liga: 1965/66, 1972/73, 1979/80, 1981/82, 1993/94, 2005/06
* Meischter vo der 4. Liga: 2001/02

### Ufstig

* Ufstig i d Fuessball Bundesliga: 2011/12
* Ufstig i di 2. Liga: 1933/34, 1947/48, 1951/52, 1960/61, 2006/07
* Ufstig i di 3. Liga: 1965/66, 1972/73, 1979/80, 1981/82, 2005/06
* Ufstig i di 4. Liga: 2001/02

### Pokalsiger

* Bayrische Pokalsiger: 1950/51
* Schwäbische Pokalsiger: 1964/65, 1968/69, 1969/70, 1970/71, 1971/72, 1976/77, 1979/80, 1985/86, 1987/88, 1992/93, 1995/96, 1998/99, 2001/02

### Teilnahm

* Teilnähmer am DFB-Pokal-Halbfinal: 2009/10
* Teilnähmer am der Europa League: 2015/16

### Juniore-Meischterschaft

* Dütsche Meischter vo de A-Juniore: 1992/93

### Juniore-Pokalsiger

* DFB-Juniore-Pokalsiger: 1990/91, 1991/92, 1993/94, 1994/95

### Europapokalbilanz

**Legände:** *(H) – Heimspil, (A) – Uswärtsspil, (N) – neutrale Platz, (a) – [[Auswärtstorregel|Uswärtsgoalregle]], (i. E.) – im [[Elfmeterschiessen|Elfmeterschiesse]], (n. V.) – nach [[Verlängerung (Fußball)|Verlängerig]]*

**Gsamtbilanz:** 8 Spil, 3 Sige, 1 Unendschide, 4 Niderlage, 12:12 Goal (Goaldifferenz ± 0)

## Mannschafte

### Erschti Mannschaft
#### Kader 2025/26
* Stand 23. Jänner 2026

#### Trainerteam

#### Management und Betreuerstab (Uuswahl)

### Zwöiti Mannschaft

#### Kader 2025/26

* Stand: 27. Ougschte 2025

#### Trainerteam

#### Froue

#### Juniore

## Stadie

### WWK-Arena
→ *Houptartikel:* WWK-Arena

Syt em Jahr 2009 treit di erschti Mannschaft vom FCA ihri Heimspil i der neu bouene Fuessballarena us. Da derby handlet sech’s um nes reins Fuessballstadion mit ere Kapazität vo 30.660 Plätz. D Arena liegt zwüsche de Stadtteile Gönggige u Universitätsviertel.

Ds Stadion isch under em Name *Augsburg Arena* planet u boue worde. Nach em Verchouf vo de Rächt am Stadionname het ds Stadion vo 2009 bis 2011 *impuls arena* u vo 2011 bis 2015 *SGL arena* gheisse. Zur Zyt treit ds Stadion der Name *WWK ARENA*. D Fans, wo der Verchouf vo de Namensrächt abglehnt hei, bruuche für d Arena der Name *Schwabestadion*. D Medie bezeichne d Arena ufgrund vo der bedingigslose Ungerstützig vo de Fans als, “Anfield Road a der B17”.

Der Bou vo der Arena het im Jahr 2007 agfange u het rund 45 Millione € gchoschtet. D Chöschte het e Investoregruppe um e damalig FCA-Presidänt Walther Seinsch u der Freistaat Bayern überno, zuesätzlech het me no e Kredit vo 15 Millione € ufgno. D Stadt Augsburg het ds Grundstück zur Verfüegig gstellt u het rund 13 Millione € i di notwändigi Infrastruktur investiert. Us Choschtegründ het der FCA uf e Bou vo der planšete Glasfassade muesse verzichte. Stattdesse het me es Modäll mit belüchtbare Aluminiumrohr brüeft u zwar es Modäll von ere Stahlseil-Konstruktion u em ne Photovoltaik-Modul. Am 26. Juni 2009 isch d Arena mit em Spil zwüschem FCA u nere Uswahl vo Schwabe eröffnet worde. Ds Spiel het der FCA mit 2:0 gwunne. Im Jahr 2011 isch der FCA du ganz vo der Pflicht entbunde worde, e Fassade z boue.

Mit finanzieller Understützig vo der WWK Versicherigsgruppe het me du doch no e Fassade chönne boue u die isch im Septämber 2017 fertig worde. Die neui Ussefassaden isch es Gflächt us aluminiumloxierte Stäb. I d Fassade sy LED-Stäb u Strahler ygla, wo für d Belüüchtig soge. Syt em Septämber 2017 lüüchtet d Fassade i de Farbe: Rot, Grüen u Wyss. Nach em ne Heimsig lüüchtet d Fassade grüen.

D Arena isch ou scho Usdragigsort vo Länderspil gsi. Di dütschi Fuessballnationalmannschaft vo de Herre het dert gäge d Slowakei gspilt. Di dütschi Fuessballnationalmannschaft vo de Froue het mehreri Spil vo der U-20-Fuessball-Wältmeischterschaft vo de Froue 2010, der DFL-Supercups 2010, sowi mehreri Spil vo der Fuessball-Wältmeischterschaft vo de Froue 2011 dert ustreit.

### Rosenoustadion
→ *Houptartikel:* Rosenoustadion

Vo 1951 bis 2009 het di erschti Mannschaft vom FCA ihri Heimspil im Rosenoustadion im Augsburger Antonsviertel ustreit. Im Momänt isch ds Rosenoustadion der Spilort vo der zwöite Mannschaft u de A-Juniore. Bim Rosenoustadion handlet sech’s um nes Mehrzwäckstadion mit Liechtathletikalag i der klassische Ellipseform mit ere Kapazität vo 28.000 Plätz.

Ds Wort “Rosenou” chunnt nid wi me würd erwarte vom Wort Rose, sondern vom Wort “Rösse”, dass isch d Bezeichnig für di ehemalige Wasserarme vo der Wertach. Ds Wort “Ou” isch d Bezeichnig für ne gfössere Uferberech vom ne Fluss wo dür wächselnds Höch- u Nidrigswasser prägt isch. Me het beidi Bezeichnige für das Gländ, wo ds Rosenoustadion druuf isch boue worde, zäme gno.Der Bou vom Stadion het im Jahr 1949 agfange u rund 1,5 Millione DM gchostet. D Chöste het d Stadt Augsburg treit. Di Gägegradi vom Stadion isch uf em ne Trümmerbärg boue worde, später isch d Houpttribüni derzue cho. Am 16. Septämber 1951 isch ds Stadion offiziell eröffnet worde.

Ds Stadion isch Ustragigsort vo mehrere Liechtathletik-Länderkämpf, mehrere Länderspil vo der dütsche Herrefuessballnationalmannschaft, mehrere Feldhandball-Länderspil, mehrerne Spil vom Olympische Fuessballturnier 1972, zwöine dütsche Liechtathletik-Meischterschaften u eim Länderspil vo der dütsche Frouefuessballnationalmannschaft gsi. Derzue häre isch das Stadion ou Ustragigsort vom DFB Pokalfinal 1957 gsi.

### Bezirkssportalag Poul Renz
→ *Houptartikel: [[Bezirkssportanlage Paul Renz|Bezirkssprotalag Poul Renz]]*

Vo 1958 bis 2012 het di erschti Mannschaft vom FCA d Bezirkssportalag im Stadtteil Augsburg-Oberhuuse als Trainingsgländ bruucht. Zurzyt isch d Bezikssportalag Poul Renz der Spilort vo der B- bis E-Jugend sowi der Standort vom Nachwuchsleischtigszäntrum. Si isch mal der Sitz vo der Gschäftsstell gsi.

Bi der Bezirkssportalag Poul Renz handlet sechs um e Sportalag mit drei Fuessballplätz u em ne Kunstraseplatz. D Tribüni am Houptfäld het e Kapazität vo 10.000 Plätz. D Sportalag isch im Jahr 1958 unger em Name *Bezirkssportalag Nord* boue worde. Im Jahr 1994 isch si nach em Poul Renz benannt worde. Är isch vo 1953 bis 1990 Jugendleiter bim FCA gsi.

### Wyteri Spilorte
Wyteri Spilort sy d Bezirkssportalag Karl Mögele (Froue I) u d Bezirkssportalag Süd (Froue II u d B bis D-Juniorinne). Früecher het d Jugendabteilig ou ds Ärnscht-Lehner-Stadion gnützt.

## Ahänger

### Zueschouer u Mitglider

I de 1970er-Jahr löst d Rückkehr vom Helmuet Haller zum FCA der erschti grossi Zueschouerboom z Augsburg us. So het ds Regionalderby vom FCA bim TSV 1860 München i der Saison 1973/74 vor meh als 90.000 Zueschouer statt gfunde. Das gilt bis hüt als Zueschouerrekord bi mene Zwöitliga-Spil. Ds Münchner Olympiastadion isch churz nach em Apfiff vo tuusige vo Fans gstürmbt worde. da derby sy 136 Persone verletzt worde. Us der glyche Saison isch ou der Zueschouerrekord bim ne Heimspil vom FCA: Ds Spiel gäge der 1. FC Nürnbärg im Rosenoustadion hei 42.000 Zueschouer bsuecht. Im Schnitt sy i dere Saison meh als 20.000 Zueschouer zu de Heimspil vom Verein cho.

Bedingt dür di zuenähmendi Erfolglosigkeit vom FCA sy d Zueschouerzahle i de 1980er- u 1990er-Jahre dütlech zrügg gange. So het sech der Zueschouerschnitt i dere Zyt bi öppe 2.000 Zueschouer pro Spil ypändlet. Ds Finale vo der dütsche Meischterschaft vo de A-Juniore 1992/93 im Rosenoustadion isch hingäge uf grosses Inträsse gstosse. Zu däm Spil vo de FCA-Juniore sy öppe 12.000 Zueschouer cho, was zur damalige Zyt e Rekord im Jugendfuessball isch gsi.

Mit em zuenähmende Erfolg isch du ou d Zueschouerzahl i de 2000er-Jahr wider gstige: Währed i der erschte Bayernliga-Saison 2000/01 im Schnitt bi öppe 500 Zueschouer gläge wo zu de Heimspil vom Verein cho sy, sys i der erschte Regionalliga-Saison 2002/03 öppe viermal meh gsi. Bi der Ersche Saison i der 2. Bundesliga 2006/07 sys durchschnittlech meh als 12.000 Zueschouer gsi u syt em Ufstig i d Bundesliga im Jahr 2011 isch der Zueschouerschnitt jewilen zwüsche 26.000 u 30.000 Zueschouer pro Spil gsi.

Parallel zu der stygende Uslaschtig vo der Stadionkapazität het ou d Azahl vo de verchoufte Duurcharte zue gno. I der Saison 2006/07 het me öppe 6.000 Duurcharte verchouft. Für d Saison 2011/12 het me öppe 18.000 Duurcharte verchouft u für d Saison 2017/18 sy öppe 17.500 Duurcharte verchouft worde.

D Zahle vo de Mitglider stigt i de 2000er-Jahr äbefalls dütlech a. Wäret’s im Jahr 2006 rund 1000 Mitglider sy gsi, so sys du füf Jahr später rund zähmal so vil gsi. Im Mäie 2025 het der Verein 27.538 Mitglider gha.

### Gruppen u Organisatione

Di eltischti Fangruppe heisst *Augsburger Jungs,* si hei sech im Jahr 2000 gründet. Di füehrendi Ultragruppe heisst *Legio Augusta,* si het sech im Jahr 2007 gründet.

Mit der *Szene Fuggerstadt* u em *M-Block-Kollektiv* git’s zwöi Organisatione, wo d Zämenarbeit u der Zämehalt innerhalb vo der aktive Szene wei fördere u immer wider verschideni Aktione dürefüehre.

### Fanprojekt u Augsburg Calling
Ds Augsburger Fanprojekt, wo d Ufgab het d Beratig u d Betreuig vo de Fans, sowi d Organisation vo Präventionsagebot u der Vermittlig i Konfliktfäll, isch im Jahr 2007 gründet worde. D Träger vom Fanprojekt isch der Augsburger Stadtjugedring.

Im glyche Jahr het der Gerhard “General” Seckler d Faninitiative *Augsburg Calling* i ds Läbe grüeft. Die Initiative het zum Zil di fründlechi Begägnig vom FCA- u de Gäschtefans z ermügleche. Der Name vom Projeht geit uf e Song “London Calling” vo der Band The Clash zrügg, wo e Ufruef a linggs- u rächtsextremi Jugendlechi gis isch, ihri gwaltätige Usenandersetzige z beände. Im Rahme vo der Initiative het me ds Seckler Rockkonzärt u anderi Verastaltige für d FCA- u d Gäschtefans organisiert. Im Gägezug sy d Augsburger Fans bereits mehrmals bim Rückspil zum “Recall” yglade worde. Ds Projekt isch im Jahr 2014 dür di Dütschi Fuessball-Liga mit ere Rekordsumme vo 50.000 € gförderet worde. Wo im Jahr 2017 zum erschtemal ou d Ahänger vom unbeliebte Klub RB Leipzig uf Augsburg sy Yglade worde, het das für Kritik us den eigete Reihe gfüehrt.

### Fründschafte
Di erschte Fanfründschafte vo de Augsburger Anhänger isch zu de Fans vom SpVgg Oberfranke Bayreuth entstande. Ou we d Fründschaft i de letschte Jahre chum no pflegt wird, cha ds Verhältnis vo de beide Fanszene nach wi vor als positiv beschribe wärde.
Einigi Fangruppe pflege bis hüt e Fründschaft zu Fangruppe vo de Würzburger Kickers sowi zum SC Austria Luschtenou. So bsueche d Fans vom FCA oft d Spiel vo de Kickers oder vo Austria u umgekert.

### Rivalitäte
D Spil zwüschem FCA u em TSV Schwaben Augsburg hei als ds bedütenschte Augsburger Stadtderby gulde. Bis zur Fusion vom BCA mit der Lizänzspiler-Abteilig vo de Schwabe zum FCA im Jahr 1969, hei di beide Vereine um d Stellig als Nummer eis i der Stadt. Syt här isch es nur no sälte zum Ufenanderträffe zwüschet em FCA u de Schwabe cho. D Fuessballapteilig vo de Schwabe hei sech nämlech verpflichtet für d Zuekunft der Ufstig i Profifuessball uszschliesse. Ds letschte Ligaspil zwüschem FCA u de Schwabe het wäret der Bayernliga-Saison 2000/01 gstattgfunde u d Schwabe hei mit 2:1 gwunne.
D Spil zwüschem FCA u em TSV 1860 Münche hei als ds bedütenschte Regionalderby für e FCA gulde. Bereits i de 1930er-Jahr het sech zwüschem BCA u de Sächzger e sportlechi Rivalität entwicklet. D Rivalität het sech dür historischi, kulturelli u politischi Spannige zwüsche de Schwabe u de Bajuware no verscherft, wo dür di jewilige Fanszene bsunders sy betont worde. So isch der hütig Regierigsbezirk Schwabe zersch dür ne Rychdeputationshouptschluss im Jahr 1803 a Bayern gange. Dämentsprächeng git’s grossi kulturelli Underschide zwüsche dene Städt weschtelech u öschtlech vom Lech. Ou di schwachi Repräsentation vo Schwabe i der bayerische Landeshouptstadt Münche het zu de Spannigsverhältnis bytreit. Währed me bim FCA vor allem die im Verglych zu Münche sehr längi Gschicht vo Augsburg betont, betone d Sächzger bsunders im Verglych zum FCA uf di sehr längi Gschicht vo Verein. Wyter hei vereinspolitischi Entwikligen i beidne Vereine Alass zur Provokation gä. So zum Bispil der Ystig vom Investor Walther Seinsch bim FCA im Jahr 2000 oder d Inhaftierig vom Sächzger-Presidänt Karl-Heinz Wildmoser im Jahr 2003 oder der verchouf vo allne Stadienateile vo de Sächzger a Stadtrival FC Bayern Münche im Jahr 2006 oder der Ystig vom nordanische Investor Hasan Ismaik bi de Sächzger im Jahr 2011. Ds letschte Ligaspil zwüsche de Sächzger u em FCA i der 2. Bundesliga Saison 2010/11 het der FCA mit 2:0 gwunne.
Ou zu den Ahänger vo einige andere Vereine, überwiegend us Süddütschland, bestöh vereinzelnt Rivalitäte. So zum Bispil zu de Fans vom VfB Stuttgart im Rahme vom so genannte “Schwabederby”

## Filme
* FC Augsburg: *Jos, we can!* Augsburg 2011.
* FC Augsburg: *#KEINESAU.* Augsburg 2016.
* FC Augsburg: *Mehr als nur 90 Minuten.* Augsburg 2018.

## Literatur
* BC Augsburg: *50 Jahre BCA*. Augsburg 1957.
* FC Augsburg: *75 Jahre FCA*. Augsburg 1982.
* FC Augsburg: *100 Jahre FCA*. Augsburg 2007.
* Horst Eckert, Werner Klinger: *Augsburger Fußball-Geschichte*. Augsburg 2006, ISBN 3-938332-08-5.
* Augsburger Allgemeine: *Oben*. Augsburg 2011, ISBN 978-3-9813819-7-9.
* Walter Sianos, Markus Krapf: *111 Gründe, den FC Augsburg zu lieben*. Augsburg 2014, ISBN 978-3-86265-410-9.
* Andreas Schäfer, Franz Neuhäuser, Herbert Schmoll, Florian Eisele: *hundert11*. Augsburg 2018, ISBN 978-3-946282-06-8.

## Weblink

* Offizielle Website

## Quelle